WORK รายได้ลด-ต้นทุนพุ่ง ฉุดกำไรปี 61 วูบ 62% ยังปันผล 0.45 บ./หุ้น XD 12 มี.ค.นี้
WORK รายได้ลด-ต้นทุนพุ่ง ฉุดกำไรปี 61 วูบ 62% มาที่ 345.30 ลบ. จากปีก่อนกำไร 904.09 ลบ. ยังปันผล 0.45 บ./หุ้น XD 12 มี.ค.นี้
26 ก.พ. 2562

บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK รายงานผลการดำเนินงานประจำปี 2561 สิ้นสุดวันที่ 31 ธันวาคม 2561 (รวมบริษัทย่อย) ดังนี้

โดยผลการดำเนินงานประจำปี 2561 มีผลกำไรลดลง เนื่องจากบริษัทมีรายได้รวมตามงบการเงินในปี 2561 (ไม่รวมรายได้อื่น) เท่ากับ 3,594.28 ล้านบาท ลดลง 258.22 ล้านบาท หรือลดลงคิดเป็น 7% จากปี 2560 ซึ่งมีรายได้รวม (ไม่รวมรายได้อื่น) ตามงบการเงินรวมเท่ากับ 3,852.50 ล้านบาท
ขณะที่ในปี 2561 นั้น บริษัทมีต้นทุนผลิตทั้งสิน 2,231.17 ล้านบาท เพิ่มขึ้น 489.89 ล้านบาท หรือเพิ่มขึ้นคิดเป็น 28% จากปี 2560 ที่มีต้นทุนผลิตเท่ากับ 1,741.28 ล้านบาท โดยมีสาเหตุหลักมาจากการเพิ่มขึ้นของต้นทุนจากธุรกิจรายการโทรทัศน์ เนื่องจากในปี 2561 บริษัทได้จัดการถ่ายทอดสดการแข่งขันมหกรรมกีฬาเอเชี่ยนเกมส์ 2018 และการเพิ่มขึ้นของต้นทุนจากการจัดคอนเสิร์ตและละครเวที เนื่องจากในปี 2561 บริษัทได้จัดงานคอนเสิร์ตขนาดใหญ่
นอกจากนี้ ในปี 2561 บริษัทมีต้นทุนขายสินค้าและบริการอื่นทั้งสิ้น 71.37 ล้านบาท เพิ่มขึ้น 48.09 ล้านบาท หรือเพิ่มขึ้นคิดเป็น 207% จากปี 2560 ที่มีต้นทุนขายสินค้าและบริการอื่นเท่ากับ 23.28 ล้านบาท โดยการเพิ่มขึ้นดังกล่าวมาจากการขายผลิตภัณฑ์สุขภาพและความงาม ภายใต้แบรนด์ “Let Me In Beauty” และ “Me Vio”
นอกจากนี้ ในปี 2561 บริษัทมีค่าใช้จ่ายในการขายและบริหารเท่ากับ 858.79 ล้านบาท เพิ่มขึ้นเพียง 0.83 ล้านบาท หรือเพิ่มขึ้นคิดเป็น 0.1% จากปี 2560 ซึ่งมีค่าใช้จ่ายในการขายและบริหารเท่ากับ 859.62 ล้านบาท โดยการเพิ่มขึ้นดังกล่าวมรสาเหตุมาจากการเพิ่มขึ้นของโฆษณาและส่งเสริมการขายผลิตภัณฑ์สุขภาพและความงาม ภายใต้แบรนด์ “Let Me In Beauty” และ “Me Vio” ของบริษัท
พร้อมกันนี้ บริษัทยังประกาศจ่ายปันผลจากงวดดำเนินงานวันที่ 1 ม.ค.61 ถึงวันที่ 31 ธ.ค.61 อัตราจ่ายเป็นเงินสด (บาทต่อหุ้น) 0.45 บาทต่อหุ้น ให้แก่ผู้ถือหุ้นสามัญ โดยจะขึ้นเครื่องหมาย XD ไม่ได้รับสิทธิปันผลในวันที่ 12 มี.ค. 2562 ทั้งนี้ กำหนดจ่ายเงินปันผลในวันที่ 3 พ.ค. 2562